TMC Candidate List: মমতা অনুমোদিত নয়, তালিকা আই প্যাকের; প্রার্থী ঘোষণার পরই জেলায় জেলায় বিক্ষোভ

কলকাতা : সাংবাদিক সম্মেলন করা হয়েছিল । দলের মহাসচিব নিজে ঘোষণা করেছিলেন । যদিও একই সঙ্গে বলেছিলেন, কিছু জায়গায় প্রার্থী (TMC Candidate List) নিয়ে চূড়ান্ত কথা চলছে । তাই একটু পরে ১০৮টি পুরভোটের (Civic Poll) চূড়ান্ত প্রার্থী তালিকা ঘোষণা করা হবে । কিন্তু, মাত্র কিছু সময়ের মধ্যেই তৃণমূল কংগ্রেসের (TMC) সরকারি ফেসবুক পেজে ২২৮ পাতার লম্বা প্রার্থী তালিকা প্রকাশ করে দেওয়া হয় । আর এই তালিকা প্রকাশের পরই বাধে গোল । তালিকায় এমন কিছু নাম প্রকাশিত হয়, যা নিয়ে ক্ষোভ উগরে দিতে শুরু করেন দলেরই বহু নেতা । রাজ্যের নানা জায়গা থেকে বিক্ষোভ-প্রতিবাদের খবর সামনে আসতে শুরু করে ।

কিন্তু, কী কারণে এই বিভ্রান্তি?

দলের একটা সূত্র বলছে, সোশ্যাল মিডিয়ায় যে তালিকাটা প্রকাশ করা হয়েছে সেটি দলনেত্রী মমতা বন্দ্যোপাধ্যায়ের (Mamata Banerjee) অনুমদিত নয় । প্রকাশিত তালিকাটা তৈরি করেছে আই-প্যাক (I-Pack) । তারা বিভিন্ন এলাকায় পর্যবেক্ষণ এবং পরিদর্শন করে যে তালিকা প্রস্তুত করেছিল সেটাই নাকি প্রকাশ করে দেওয়া হয় । আদতে, আই-প্যাকের তৈরি ওই তালিকা পাঠানো হয়েছিল নেত্রী মমতা বন্দ্যোপাধ্যায়ের কাছে । তাঁর অনুমতি এবং চূড়ান্ত ছাড়পত্র পাওয়ার জন্য । অ্যাই-প্যাকের তৈরি সেই তালিকা দেখে নেত্রী কিছু পরিবর্তন বা পরিবর্ধন করেন বলেও দলের একটি অংশ দাবি করেছে ।

কী করে এত বড় সমস্যা তৈরি হল ? এই প্রশ্নের উত্তর এখনও হাতড়াচ্ছে দল । কী ভাবে এত বড় সমস্যা তৈরি হল সেটা নিয়েও দলের তরফে কোনও সদুত্তর দিতে পাচ্ছেন না কেউ । সমস্যা বুঝেই দ্রুত সন্ধ্যায় আরও একবার বৈঠকে বসেন পার্থ চট্টোপাধ্যায়-সুব্রত বক্সিরা ।

আরও পড়ুন- Shamik Bhattacharyya: রাজ্য-রাজ্যপাল সংঘাত নজিরবিহীন ও নিন্দনীয়, মত শমীকের

প্রসঙ্গত, এর আগেও কলকাতা বা শিলিগুড়ি পুরভোটের প্রার্থী তালিকা নিয়ে প্রকাশ নিয়ে তৃণমূলের এই সমস্যা সামনে এসেছিল । সমস্যা এড়াতে অনেক মাঝ রাতে ওয়েবসাইটে তালিকা প্রকাশ করে দল । কিন্তু, এবার দ্রুত তালিকা প্রকাশ করতে গিয়েই সমস্যা । তালিকা প্রকাশের পরই অশোকনগর-সহ রাজ্যের একাধিক এলাকায় বিক্ষোভ দেখাতে শুরু করেন তৃণমূল কর্মী-সমর্থকরা । তালিকা প্রকাশের সময় এক ব্যক্তি এক পদ-র কথা বলেছিলেন পার্থ চট্টোপাধ্যায়-সুব্রত বক্সিরা । কিন্তু, তালিকা প্রকাশের পর দেখা যায় বেশ কিছু ক্ষেত্রে তা মানা হয়নি । ক্ষোভ দেখা দেয় তা নিয়েও ।