TMC Candidate List: ‘কত টাকার বিনিময়ে টিকিট’? প্রার্থিতালিকা প্রকাশের পরই রাজ্যজুড়ে তৃণমূলীদের বিক্ষোভ

কলকাতা টিভি ওয়েব ডেস্ক: শুক্রবার রাজ্যের ১০৮টি পুরসভার প্রার্থী তালিকা প্রকাশ করল তৃণমূল৷ আর প্রার্থিতালিকা প্রকাশের পরই উত্তর থেকে দক্ষিণ সর্বত্র শুরু হয়েছে দলীয় কোন্দল৷ এদিন দলের তরফে যাঁদের নাম ঘোষণা করা হয়েছে তাঁদের অনেককেই প্রার্থী হিসেবে মেনে নিতে পারছেন না কর্মীরা৷ তাই প্রার্থী বদলের দাবিতে সন্ধের পর বৃষ্টি মাথায় নিয়ে তৃণমূল কর্মীরা রাস্তায় নেমে বিক্ষোভ দেখাতে শুরু করেন৷ বহু জায়গায় টায়ার জ্বালিয়ে পথ অবরোধ করেন৷ কেউ কেউ প্রশ্ন তোলেন, কত টাকার বিনিময়ে টিকিট দেওয়া হয়েছে প্রার্থীকে?

যদিও প্রার্থিতালিকা নিয়েই সবচেয়ে বড় প্রশ্ন উঠে গিয়েছে৷ জানা গিয়েছে, এই তালিকা মমতা বন্দ্যোপাধ্যায় অনুমোদিত নয়৷ প্রকাশিত তালিকাটা তৈরি করেছে আই-প্যাক৷ সেই তালিকায় দেখে জেলায় জেলায় বিক্ষোভ শুরু হতেই বৈঠকে বসেন দলের মহাসচিব পার্থ চট্টোপাধ্যায়৷ প্রশ্ন উঠছে, মমতা বন্দ্যোপাধ্যায় অনুমোদন ছাড়া কী করে তালিকা প্রকাশ করা হল ওয়েবসাইটে৷ সদুত্তর পাওয়া যায়নি৷ তিনঘণ্টা পরেও প্রার্থিতালিকাটি ওয়েবসাইট থেকে সরানো হয়নি৷ শেষ পাওয়া সূত্রের খবর অনুযায়ী, তৃণমূল শীর্ষ নেতৃত্বের সই করা সংশোধিত তালিকা জেলাসভাধিপতিদের কাছে পাঠানো হয়েছে৷ চূড়ান্ত তালিকায় ২০ শতাংশ নামের পরিবর্তন আছে৷

এদিকে দলের ওয়েবসাইটে প্রকাশিত প্রার্থী তালিকা দেখে জেলায় জেলায় শুরু হয়েছে তৃণমূল কর্মীদের বিক্ষোভ৷ শুক্রবার সন্ধ্যায় প্রার্থী বদলের দাবিতে বিক্ষোভ দেখান উত্তর ২৪ পরগনার অশোকনগর-কল্যাণগড় পুরসভার ১৩ নম্বর ওয়ার্ডের তৃণমূল কর্মীরা৷ এই ওয়ার্ড থেকে ভোটে দাঁড়াচ্ছেন সুমন পাল৷ তাঁকে প্রার্থী হিসেবে মানতে নারাজ দলের কর্মীদের একাংশ৷ তাঁরা জানিয়েছেন, নোটন দাস এই ওয়ার্ডের দাবিদার৷ সুমন পাল কর্মীদের সঙ্গে থাকেন না৷ তাঁর বিরুদ্ধে অনৈতিক নানা কাজের অভিযোগ রয়েছে৷ নোটন দাসকে প্রার্থী চেয়ে ওয়ার্ডের তৃণমূল কর্মীরা সোচ্চার হন৷ অশোকনগর রাস্তা অবরোধ করেন তাঁরা৷ টায়ার জ্বালিয়ে প্রতিবাদও করেন৷ বিক্ষোভকারীদের প্রশ্ন, কত টাকার বিনিময়ে সুমন পালকে প্রার্থী করা হল এর জবাব দিতে হবে৷

অন্যদিকে প্রার্থী হিসেবে নাম ঘোষণার পরই অনুগামীদের নিয়ে প্রচার শুরু করে দেন সুমন পাল৷ তিনি বলেন, ‘আমার থেকে অনেক যোগ্য ব্যক্তি নিশ্চয় আছে৷ কিন্তু মমতা বন্দ্যোপাধ্যায়ের আশীর্বাদে আমাকে প্রার্থী করা হয়েছে৷ যাঁরা বিক্ষোভ করছেন তাদের বলব প্রার্থী একজনই হবে৷ অনেকেই হয়তো ইচ্ছা প্রকাশ করেছিলেন৷ কিন্তু এই ভেদাভেদ নিজেদের মধ্যে আলোচনা করে মিটিয়ে নেব৷’

অশোকনগর-কল্যাণগড় পুরসভার ১৩ নম্বর ওয়ার্ডের তৃণমূল প্রার্থী সুমন পালের প্রচার শুরু৷ শুক্রবার৷ নিজস্ব চিত্র৷

আরও পড়ুন: TMC Candidate List: মমতা অনুমোদিত নয়, তালিকা আই প্যাকের; প্রার্থী ঘোষণার পরই জেলায় জেলায় বিক্ষোভ

একই ছবি ধরা পড়েছে উত্তরবঙ্গের মাল পুরসভায়৷ সেখানকার ২ নম্বর ওয়ার্ডে প্রার্থী হিসেবে পুলিন গোলদারকে দাঁড় করিয়েছে তৃণমূল৷ কিন্তু তাঁকে প্রার্থী হিসেবে কিছুতেই মানতে চাইছেন না ওয়ার্ডের তৃণমূল কর্মীরা৷ মালবাজার শহরের সত্যনারায়ণ মোড়ে তৃণমূলের পার্টি অফিসের সামনে জাতীয় সড়কে টায়ার জ্বালিয়ে পথ অবরোধ করেন তাঁরা৷ তৃণমূল কর্মীরা জানিয়েছেন, ২ নম্বর ওয়ার্ডে বৈজু রাউতের প্রার্থী হওয়ার কথা ছিল৷ তাঁর নাম চূড়ান্ত হয়ে গিয়েছিল৷ কিন্তু হঠাৎ করে পুলিন গোলদারকে প্রার্থী করা হল৷ তাঁদের দাবি, বহিরাগত পুলিনকে প্রার্থী হিসেবে তাঁরা মানবেন না৷ প্রার্থী বদল না করা হলে ভোট বয়কটেরও হুঁশিয়ারি দেন কর্মীরা৷

মালবাজারে তৃণমূলীদের বিক্ষোভ৷ শুক্রবার৷ নিজস্ব চিত্র৷